《禁烟日陪经略焕章丈游白龙洞得所赋新诗次韵》
宋代·胡长卿

悬崖怪石水潺潺，宜有神龙隐此间。
穷胜不妨穿险洞，寻春那止看群山。
攀龙行即天边去，跃马聊同野外还。
好景良辰适相会，一尊且共水云闲。

作者简介：胡长卿，字元之，吴县（今江苏苏州）人。孝宗乾道二年（一一六六）进士（《吴郡志》卷二八）。淳熙七年（一一八○），为将作监丞（《宋会要辑稿》职官七二之六）。十一年，改军器监丞（同上书选举二二之六）。光宗绍熙三年（一一九二），知崇化县（《周文忠集》卷二八（《吉州新贡院记》）。四年，由知吉州迁提点广西刑狱。五年，为广西转运判官（《止斋文集》卷一七《广西提刑胡长卿除广西路转运判官制》）。今录诗三首。